— Нашы распрацоўкі арыентаваны на вытворчасць, практычнае ўкараненне, — падкрэслівае Аляксандр Коган. — Значная работа праведзена і праводзіцца для Аршанскага льнокамбіната — гэта тычыцца стварэння ахоўнатаніраванага лёну, перапрацоўкі кароткага і доўгага валакна, стварэння скарочаных сістэм прадзення, выкарыстання вылічальнай і іншай сучаснай тэхнікі ў тэхналагічным працэсе. Па сутнасці, мы распрацоўваем новую методыку ацэнкі якасных паказчыкаў ільновалакна (а ў перспектыве не толькі яго). Плённа працуем з цэлым шэрагам гродзенскіх прадпрыемстваў — тут аб’ектамі даследаванняў выступаюць як швейныя ніткі, катаніраваны лён, так і бавоўнаполіэфірная пража, новы асартымент пражы. Для магілёўскага ААТ “Магатэкс” распрацавалі тэхналогію вытворчасці матэрыялаў, якія адлюстроўваюць сонечнае і іншыя віды выпраменьванняў. Яны таксама даволі запатрабаваныя, у тым ліку ў абароннай прамысловасці (напрыклад, эфект адлюстравання дазваляе пашыць касцюм-“невідзімку”) і ў вытворчасці спецыяльнай вопраткі і абсталявання для ратавальнікаў. Для мінскага ААТ “Сукно” і Віцебскага футравага камбіната стварылі тэхналогію па выкарыстанні адходаў вытворчасці.